Regering gevra om nie te appelleer oor Strafhof-uitspraakInternasionale Strafhof in Den Haag. Foto: Asser Institute. Die Suider-Afrikaanse Konferensie van Katolieke Biskoppe (SACBC) het die Suid-Afrikaanse regering Woensdag versoek om nie appèl aan te teken nie teen die Pretoriase hooggeregshofuitspraak wat bevind het dat dit ongrondwetlik en ongeldig sal wees om uit die Internasionale Strafhof te onttrek. Biskop Gabuza, die voorsitter van die kommissie, het die regering versoek om nie appèl aan te teken nie teen die uitspraak wat die regering opdrag gegee het om sy kennisgewing, om uit die Strafhof te onttrek, terug te trek. “Die kennisgewing van die onttrekking aan die Verdrag van Rome van die Internasionale Strafhof wat die eerste respondent, die minister van internasionale betrekkinge en samewerking op 19 Oktober 2016 sonder parlementêre goedkeuring ingedien het, is ongrondwetlik en ongeldig,” het adjunk-regterpresident Phineas Mojapelo namens die volbankregters in die hooggeregshof gesê. “Die eerste, tweede en derde respondente [minister van internasionale betrekkinge en samewerking Maite Nkoana-Mashabane, minister van justisie Michael Masutha en pres. Jacob Zuma] word gevolglik beveel om die kennisgewing van onttrekking terug te roep.” Gabuza het gesê hulle is tevrede met die hof se uitspraak oor die saak. “Ons benadruk die versoek aan die regering om binne die Strafhof te bly totdat Afrika ŉ doeltreffende streekshof ontwikkel het, met die kapasiteit en wilskrag om rekenskap te eis van alle staatsamptenare en leiers. Die biskop het gesê in plaas daarvan om nou hulpbronne te spandeer om teen die uitspraak te appelleer, moet die regering eerder die hulpbronne gebruik om “ander Afrika-lande te mobiliseer om te verseker dat ŉ voldoende getal ledestate die Malabo-hofprotokol bekragtig, sodat dit binnekort ŉ Afrika-hof vir geregtigheid en menseregte kan bewerkstellig. Masutha het verlede jaar aangekondig dat Suid-Afrika begin het om uit die Internasionale Strafhof te onttrek, en gesê Afrika-nasies word bevooroordeel. Die Demokratiese Alliansie het in Oktober ŉ aansoek ingedien om regstreeks toegang tot die konstitusionele hof te kry om die saak aan te hoor, maar dit is van die hand gewys. Die DA wou die grondwetlike geldigheid toets van die besluit, omdat die party gemeen het die kennisgewing is strydig met die Grondwet. James Selfe, LP en voorsitter van die DA se federale uitvoerende komitee, het gesê die uitspraak het die party se posisie bevestig. “Die DA verwelkom die uitspraak. Dit is ŉ oorwinning vir die oppergesag van die reg, en vir ons land se menseregte-gerigte buitelandse beleid wat pres. Jacob Zuma en sy handlangers so hard voor gewerk het om daarvan weg te kom,” het Selfe gesê. Hy het gesê die ANC-regering het nou die geleentheid om te besin oor die onttrekking van die Internasionale Strafhof. Die departement van justisie het gesê hy het nog nie besluit of hy appèl wil aanteken of nie.